Christian Friis Bach (V), 2025-01-08:
Tak for det.
Jeg vil starte med at glæde mig over, at vi her har et forslag om ligestilling, hvor Liberal Alliance er en af forslagsstillerne.
Jeg var jo med, da Liberal Alliance kæmpede imod ligestilling i forsvaret.
Jeg kunne måske også nævne et par udtalelser fra politikere i Liberal Alliance, hvor det kunne lyde, som om Liberal Alliance ikke helt mener, at kvinder og mænd er lige og skal være ligestillede.
Men lad nu det ligge.
Kritiske røster kunne jo også anføre, at det her forslag måske ikke er så liberalt.
Nu hørte jeg lige Liberal Alliances ordfører sige, måske lidt overraskende, at det er meget vigtigt, at man deler alt i et ægteskab.
Her er vi nok lidt mere liberale i Venstre.
Vi mener ikke, at Folketinget skal tvinge ægtepar til at dele deres månedsløn.
Den kritiske liberalist kunne måske også anføre, at vi derfor heller ikke skal diktere, hvornår og hvordan et ægtepar skal dele pensionen ved skilsmisse.
Den kritiske liberalist kunne måske også sige, at helt som Folketinget ikke skal indføre tvungen fællesøkonomi for ægtepar, skal man heller ikke tvinge fælles pension igennem; det må ægtefællerne selv bestemme ved en ægtepagt.
Så det er jo ikke, fordi jeg skal afgøre Liberal Alliances politik, men man kunne jo godt mene, at den slags synspunkter kunne høre hjemme i et parti, som hedder Liberal Alliance.
Men lad nu også det ligge.
Det var jo netop det, man forsøgte, da man ændrede pensionsrettighederne tilbage i 2006, for dengang var tilstanden helt urimelig: Kapital- og ratepensioner skulle deles, og løbende livsbetingede pensioner skulle ikke deles.
Den ene ægtefælle kunne udtage meget store pensioner, mens noget andet skulle deles mellem parret, og det gik ud over ikke mindst kvinder.
Kvinderne indbetalte mere til arbejdsmarkedspensionen, fordi de var offentligt ansatte, og der var færre kvinder end mænd, der alene foretog en begrænset pensionsopsparing.
Der var massevis af uligheder dengang.
Ægtefællepensionsudvalget afvejede en række hensyn.
Der var det hensyn, som taler for ligedeling, over for de pensionsmæssige hensyn, der siger, at hvis man har en indkomst og man ellers tager sig ordentligt af sin pension, så skal man kunne opretholde en nogenlunde tilsvarende indkomst, også efter man er stoppet på arbejdsmarkedet.
Det var jo de hensyn, som udvalget prøvede at afbalancere, og derfor blev retstilstanden ændret, så man ikke skal dele rimelige pensioner, men man skal dele dem, som ikke er rimelige.
Så er der nogle begrænsninger i forhold til kortere ægteskaber og andet, men det var for at sikre en større ligestilling mellem kønnene.
Den ligestilling har været vigtig for Venstre.
Vi ønsker som sagt et rimeligt pensionssystem, der understøtter ligestillingen mellem kønnene, og at familier kan indrette sig sådan, at den ene kan arbejde mere og den anden kan tage mere fri, at man altså kan indrette sig fleksibelt.
Derfor skal vi have et rimeligt pensionssystem, og der er stadig væk udfordringer.
Der er lønforskelle mellem kønnene.
Der er selvfølgelig forskelle, når den ene tager mere ansvar derhjemme end den anden.
Der er masser af forskelle i pensionsordninger.
Jeg har det selv i mit eget ægteskab.
Min kone knokler mindst lige så meget med politik i regionen og i Danske Regioner, og hun får ingen pension.
Det er da virkelig urimeligt.
Nu har vi været sammen i 38 år, og vi finder ud af det, og vi kan jo heldigvis løse det med en ægtepagt, men det er da vigtigt hele tiden at se på, om de her grænser for rimelighed er rigtige, og det er meget komplekst.
Der er masser af juridiske og tekniske ting, der skal afklares.
Som ministeren og fru Gunvor Wibroe har sagt det, tog det 8 år, sidst man dykkede ned i det her; det er stærkt indviklet, og derfor tager det tid at kigge på.
Så når vi har et beslutningsforslag, der siger, at det her fikser vi lige nu, her i den her folketingssamling, så er det jo ikke realistisk, og derfor kan vi jo ikke stemme for.
Men vi ønsker da og med den åbenhed, ministeren har udtrykt, at få set på, om de her rimelighedsgrænser er rigtige.
Lad os kigge på det – det vil tage lidt tid – og lad os så komme tilbage her i salen og se, om vi skal lave noget om.